La Slănic, în zona surpării de teren, în urma celor mai recente date de la fața locului, se impune evacuarea mai multor persoane. Astfel, Instituția Prefectului a luat decizia de a introduce măsuri suplimentare de evacuare în zona adiacentă craterului format.
„Situație Urgentă la Slănic: Măsuri de Evacuare Impuse de Autorități
Prefectul județului, domnul Emil Drăgănescu, aflându-se la fața locului în urma surpării de teren din Slănic, informează cetățenii orașului Slănic faptul că, datorită ultimelor date primite și a informațiilor preliminare, se impun măsuri suplimentare de evacuare în zona adiacentă craterului.
De asemena, prefectul județului Prahova, roagă cetățenii orașului Slănic să-și păstreze calmul, să colaboreze cu instituțiile statului și să aibă încredere în autorități.
În curând, se va emite un mesaj RO-ALERT pentru zona afectată”, au transmis printr-un comunicat reprezentanții Prefecturii Prahova.
Și Direcția pentru Situații de Urgență a transmis un comunicat:
„Urmare a situației actuale regăsite la nivelul localității Slănic, coroborat cu ultimele decizii adoptate în urma ședinței extraordinare a Comitetului Județean pentru Situații de Urgență, șeful Departamentului pentru Situații de Urgență a dispus extinderea perimetrului de siguranță prin evacuarea comunităților din proximitatea zonei afectate.
În acest sens, prin grija Instituției Prefectului și a Inspectoratului pentru Situații de Urgență Prahova, acțiunea de evacuare a populației, în scopul eliminării oricărui pericol în ceea ce privește siguranța acestora se va realiza în cel mai scurt timp.
Totodată, din dispoziția secretarului de stat, șeful DSU, dr. Raed Arafat, o nouă echipă din cadrul IGSU se va deplasa în localitatea Slănic, care alături de specialiști în domeniul construcțiilor și mineri, vor efectua o nouă recunoaștere și o analiza amănunțită a situației!”
Nicio instituție nu a precizat numărul persoanelor care urmează a fi evacuate.
Reamintim faptul că, în urmă cu o săptămână, în orașul Slănic, s-a produs o surpare de teren pe strada din centrul orașului, care a dus la evacuarea locuitorilor zonei.
UPDATE: mesajul RO-Alert a fost transmis